KREATIV: Den tidligere læreren, Yanshi An, har funnet en ny måte å bruke pandabæsj på. Han håper verdens dyreste te blir en hit. Foto: AFP

Vil lage «dritdyr» te av pandabæsj

(VG Nett) Kinesiske An Yanshi har samlet elleve tonn pandabæsj og vil med det lage verdens dyreste te. Håper han.

Thomas Borgos Hjelle

Oppdatert 6. februar 2012

Artikkelen er over åtte år gammel

Den tidligere læreren sluttet i jobben ved et universitet i Sichuan-provinsen i Kina for å lage te fra pandabæsj.

Yanshi mener nemlig at ekskrement fra pandaer vil kunne gi en helt spesiell aroma i det han håper skal bli en ny favoritt blant tedrikkere. Prisen ligger på rundt 450.000 norske kroner per kilo.

- Den har en moden, nøtteaktig smak og en veldig distinkt aroma, sier han til nyhetsbyrået AFP.

Den en spesielle ingrediensen har han kjøpt ved et lokalt avl- og oppdrettssenter for pandaer.

OVERBEVIST: Pandaer kvitter seg daglig med rundt 20 kilo ekskrementer, og Yanshi mener han har funnet den beste måten å utnytte det på. Foto: AFP

- God for helsa

Den tidligere læreren mener helsegevinstene ved å drikke teen hans er mange.

- Pandaer har generelt et dårlig fordøyelsessystem og tar bare opp rundt 30 prosent av næringen i maten de spiser. Dermed vil det være mye næring i ekskrementene deres, sier Yanshi.

I tilegg mener han at teen vil hjelpe folk med å slanke seg og beskytte mot stråling.

Yanshi er veldig glad i pandaer ifølge ham selv, og kler seg derfor ut som en mens han jobber med teen sin.

Veldig dyrt

Til sammenligning koster verdens dyreste kaffe rundt 1000 dollar per kilo. Det tilsvarer rundt 6000 norske kroner.

Den aktuelle kaffen heter Kopi Luwak, og også denne dyre drikken er laget av bæsj. Ikke fra pandaer, men et sjeldent dyr som heter snikekatt.

Kaffebønnene har i den eksklusive kaffen gått gjennom fordøyelsessystemet til det kattelignende dyret, og smaken beskrives som jordlig, fruktig, sirupaktig, glatt og rik, med undertoner av jungel og sjokolade.

Publisert: 06.02.12 kl. 21:15 Oppdatert: 06.02.12 kl. 22:28

Les også

Mer om Utrolige historier Kina